એન્કિલોસિંગ સ્પોન્ડેલાઈટિસ ખૂબ રેર પ્રકારની સર્જરી છે. સિવિલ હોસ્પિટલમાં તાજેતરમાં રાજસ્થાનના એક દર્દી પર આ સર્જરી કરાઈ હતી. અત્યાર સુધી એન્કિલોસિંગ સ્પોન્ડેલાઈટિસની સિવિલમાં કુલ બે સર્જરી થઈ છે જેમાં પહેલી ૨૦૧૧માં થઈ હતી. એન્કિલોસિંગ સ્પોન્ડેલાઈટિસ એ શરીરના હાડકાંના સાંધા ચોંટી જવાની બીમારી છે. આ બીમારીમાં કરોડસ્તંભના મણકા એકબીજા સાથે ચોંટી જવાથી દર્દીની કમર વાંકી થઈ જતી હોય છે અને તેનું શરીર આગળના ભાગેથી નમી જતું હોય છે. આવી સ્થિતિમાં દર્દી પાંચ ફૂટ કરતા વધુ અંતરની વસ્તુને જોઈ શકતું નથી. વિશ્વની કુલ વસ્તીના એકથી દોઢ ટકા વ્યક્તિને એન્કિલોસિંગ સ્પોન્ડેલાઈટિસની મુશ્કેલી જણાય છે. વર્ષો પહેલા આવી બીમારીને શ્રાપરૂપ ગણવામાં આવતી હતી, કારણ કે તેનો કોઈ ઈલાજ ઉપલબ્ધ નહોંતો. વ્યક્તિએ આજીવન શરીરની ખોડ સાથે જીવવું પડતું હતું, પરંતુ હવે એવું રહ્યું નથી. સર્જરી બાદ દર્દીઓ નોર્મલ જીવન જીવી શકે છે.